**COVID-AUTOMAT**

**v Základnej škole s materskou školou, Župkov 18 platný od 1. 9. 2021**

Vážení rodičia, milí žiaci,

od 1. 9. 2021 sa naša škola riadi aktuálnym COVID-AUTOMATOM. Dovoľte mi informovať vás o najdôležitejších skutočnostiach týkajúcich sa organizácie školského roka 2021/2022 v zmysle Školského automatu vydaného MŠVVaŠ SR.

**1. Základné informácie**

* Základná škola má možnosť pretestovania žiakov:
* **kloktacími testami v dňoch od 2. 9. 2021 – 5. 9. 2021:**
* zisťovanie záujmu rodičov od 23. 8. 2021,
* objednanie potrebného množstva do 26. 8. 2021 do 10.00 hod.,
* distribúcia testov od 30. 8. 2021.
* **domácim samotestovaním Ag testami** vo štvrtok 2. 9. 2021 a v pondelok 5. 9. 2021:
* zisťovanie záujmu rodičov od 23. 8. 2021,
* objednanie potrebného množstva do 26. 8. 2021,
* distribúcia testov od 30. 8. 2021 – škola si ich musí vyzdvihnúť na OÚ BB. Každý žiak dostane 25 ks testov na domáce samotestovanie.

**V prípade pozitívneho výsledku samotestovania Ag testom žiaka počas školského roka, žiak zostáva doma a rodič/zákonný zástupca:**

- kontaktuje detského lekára, ktorý mu stanoví ďalší postup,

- oznámi škole, že žiak mal pozitívny výsledok Ag testu.

**Možnosť antigénového testovania môžu využiť všetci žiaci aj tí, ktorí sú zaočkovaní alebo prekonali ochorenie COVID-19.**

**2. Všeobecné opatrenia**

Opatrenia smerujú k implementácii odporúčaní Úradu verejného zdravotníctva SR a sú založené na princípe R – O – R (rúško – odstup – ruky).

**Rúško** je opatrením na obmedzenie priestorovej distribúcie kvapôčok telesných tekutín

Výnimku z povinnosti nosiť rúško majú deti do 6 rokov, deti v materskej škole, žiaci so závažnými poruchami autistického spektra, so sluchovým postihnutím alebo so stredným a ťažkým mentálnym postihnutím a ich pedagógovia.

**Odstup** je opatrením smerujúcim k minimalizácii osobných kontaktov a na obmedzenie skupinových aktivít.

**Ruky (dezinfekcia rúk)** je opatrením eliminujúce prenos infekcie z kontaminovaného povrchu na sliznice.

**Žiak musí mať prekryté horné dýchacie cesty počas celého vyučovania!**

**3. Prerušenie vyučovania v škole**

Podľa nového COVID AUTOMATU bude škola otvorená vo všetkých farbách.

Prerušovať vyučovanie sa bude len v jednotlivých triedach:

1. ak sa v triede vyskytne žiak alebo zamestnanec pozitívny na ochorenie COVID-19, pôjdu žiaci z triedy do 14-dňovej karantény, okrem tých, ktorí si uplatnia výnimku z karantény (pozri bod 4). Pokiaľ bude v triede 100% žiakov, ktorí majú výnimku z karantény, v tejto triede nedôjde k prerušeniu vyučovania.
2. Ak sa osoba pozitívna na ochorenie COVID-19 vyskytne v rodine žiaka, zostáva v karanténe len tento žiak. Jeho trieda pokračuje v prezenčnom vzdelávaní.
3. Ak je osoba v domácnosti žiaka v karanténe ako úzky kontakt s pozitívnym, žiak do školy chodí, pokiaľ sa u osobe v domácnosti nepotvrdí ochorenie na COVID-19.

**4. Výnimka z karantény**

Výnimku z karantény v prípade výskytu osoby pozitívnej na ochorenie COVID-19 v triede si môžu uplatniť:

1. Žiaci, ktorí prekonali ochorenie COVID-19 za posledných 180 dní (na základe výsledku PCR testu, antigénového testu, testu na protilátky).
2. Plne zaočkovaní žiaci alebo žiaci zaočkovaní 1. dávkou do 180 dní od prekonania ochorenia COVID-19.

Výnimku z karantény môže za žiaka oznámiť rodič škole predložením [Oznámenia o výnimke z karantény](https://cloud1u.edupage.org/cloud?z%3ACYbloM%2FC3bgTLLhSWjjMgUYJ5V4ycUGJu%2BRUXnhVgOjzbEW5aGO6cuat9o7Af6zn).

**5. Protilátky**

Pokiaľ žiak nebol testovaný PCR testom a nemá výnimku z karantény, môže všeobecný lekár pre deti a dorast indikovať vykonanie testu na protilátky proti ochoreniu COVID-19:

* po ukončení 14-dňovej karantény žiaka po kontakte s pozitívnu osobou na ochorenie COVID-19,
* po pozitívnom výsledku samotestovania antigénovým testom.

**6. Ospravedlnenie dochádzky**

Rodič/zákonný zástupca môže svojím rozhodnutím ospravedlniť žiaka na 5 po sebe idúcich vyučovacích dní.

Pri absencii viac ako 5 po sebe idúcich vyučovacích dní z dôvodu ochorenia musí rodič/zákonný zástupca predložiť „Potvrdenie o chorobe“ od detského lekára. V opačnom prípade pôjde o neospravedlnenú neprítomnosť žiaka na vyučovaní, ktorá môže mať za následok zníženú známku zo správania v zmysle Školského poriadku, prípade nutnosť vykonať komisionálne skúšky.

Podozrenie zo zneužívania ospravedlňovania dochádzky žiaka preskúmava na podnet školy Úrad práce, sociálnych vecí a rodiny Žarnovica.

**7. Ošetrenie člena rodiny (OČR)**

Rodič/zákonný zástupca má nárok na ošetrovné (OČR), ak riaditeľ školy alebo Regionálny úrad verejného zdravotníctva v Žiari nad Hronom rozhodol o prerušení vyučovania v triede žiaka do 11 rokov alebo, ak žiak vyžaduje celodenné ošetrovanie na základe potvrdenia detského lekára.

Ak rodič/zákonný zástupca nechá dieťa doma z vlastného rozhodnutia, nárok na ošetrovné (OČR) mu nevzniká.

**8. Školský semafor**

|  |  |
| --- | --- |
| **Zelená fáza** | **Predstavuje stav, kedy v škole:**   1. **sa nenachádza ani jedna pozitívna osoba na ochorenie COVID-19.** 2. **je jedna alebo viac osôb v karanténe, lebo mimo školy prišli do kontaktu s osobou pozitívnou na COVID-19.**   **Vyučovanie sa uskutočňuje za prísnych protiepidemických opatrení.** |
| **Oranžová fáza** | **Predstavuje stav, kedy v škole bola minimálne 1 osoba pozitívna na COVID-19.**  **Riaditeľka môže prerušiť vyučovanie v triede alebo vo viacerých triedach (aj postupne), v ktorej sa vyskytol žiak alebo zamestnanec pozitívny na COVID-19.**  **Počas karantény prebieha dištančné vzdelávanie.**  **Ak sa osoba pozitívna na ochorenie COVID-19 vyskytla v domácnosti žiaka/zamestnanca, v karanténe zostáva len žiak/zamestnanec, nie celá trieda.** |
| **Červená fáza** | **Nastáva pri viacerých potvrdených pozitívnych prípadoch na COVID-19, ak ide o epidemický výskyt podľa rozhodnutia RÚVZ v Žiari nad Hronom. RÚVZ v Žiari nad Hronom môže rozhodnutím obmedziť prevádzku vo viacerých alebo vo všetkých triedach z dôvodu výskytu ohniska nákazy.**  **V triedach s prerušenou prevádzkou bude prebiehať dištančné vzdelávanie.** |

**9. Písomné vyhlásenie o bezpríznakovosti a Potvrdenie o chorobe**

1. Pri nástupe žiaka do školy a po každom prerušení dochádzky do školy v trvaní 3 a viac po sebe nasledujúcich kalendárnych dní rodič/zákonný zástupca predkladá triednemu učiteľovi [Písomné vyhlásenie o bezpríznakovosti](https://cloud1u.edupage.org/cloud?z%3AGNT6OTt%2BJ9kCWvriSuSrpJh5thVJhEzv4InWVpjdURx0U9PK8or3ysexCvPJwxlM).
2. V prípade, že rodič/zákonný zástupca nepredloží Písomné vyhlásenie o bezpríznakovosti, žiak sa bude považovať za príznakového a v sprievode rodiča odchádza domov. Ak žiak prišiel do školy sám, bude umiestnený v izolačnej miestnosti a rodič bude bezodkladne kontaktovaný na prevzatie žiaka.
3. Rodič/zákonný zástupca môže svojím rozhodnutím ospravedlniť žiaka na maximálne 5 po sebe idúcich vyučovacích dní.
4. Pri absencii viac ako 5 po sebe nasledujúcich vyučovacích dní musí rodič/zákonný zástupca predložiť triednemu učiteľovi alebo riaditeľke školy „Potvrdenie o chorobe“ od všeobecného lekára pre deti a dorast. V opačnom prípade má žiak vymeškané hodiny neospravedlnené.
5. Ak si žiak nedopatrením zabudne doma Vyhlásenie o bezpríznakovosti, rodič/zákonný zástupca má 3 možnosti:

A. Odoslať ho škole prostredníctvom EduPage.

B. Poslať scan Vyhlásenia na email školy: [skola@zszupkov.sk](mailto:skola@zszupkov.sk).

C. Kontaktovať všeobecného lekára pre deti a dorast, ktorý ho bude ďalej usmerňovať.

**10. Odporúčania pre rodičov/zákonných zástupcov**

1. Odporúčame rodičom/zákonným zástupcom predložiť škole Oznámenie o výnimke z karantény. Riaditeľka školy tak v prípade potvrdeného pozitívneho prípadu na ochorenie COVID-19 bude môcť v záujme ochrany zdravia neprekonaných a nezaočkovaných žiakov ich požiadať, aby čo najrýchlejšie opustili priestory školy, no zároveň uplatniť výnimku z karantény na tých žiakov, ktorých sa to týka.
2. V záujme zachovania zdravia a bezpečnosti žiakov a zamestnancov v škole dôrazne odporúčame pred začiatkom školského roka 2021/2022 absolvovať možnosť PCR testovania kloktacími testami (žiaci ZŠ).
3. Odporúčame realizovať samotestovanie na ochorenie COVID-19 v domácom prostredí v priebehu školského roka 2021/2022 antigénovými testami, ktoré budú do rodín distribuované školou. Každý nahlásený žiak dostane 25 kusov antigénových testov.

**11. Povinnosti rodiča/zákonného zástupcu**

1. Rodič/zákonný zástupca zodpovedá za dodržiavanie hygienicko-epidemiologických opatrení pri príchode žiaka do školy a odchode žiaka zo školy (prekrytie horných ciest dýchacích, odstupy, hygiena rúk).
2. Rodič/zákonný zástupca zabezpečí každý deň pre žiaka minimálne 2 rúška (náhradné rúško musí mať žiak pri sebe) a papierové jednorazové vreckovky.
3. Rodič/zákonný zástupca dodržiava pokyny riaditeľky školy, ktoré upravujú podmienky na školský rok 2021/2022 a rešpektuje opatrenia na zaistenie bezpečnosti a ochrany zdravia detí a žiakov (§ 152, odsek c) zákona č. 245/2008 Z. z.).
4. Rodič/zákonný zástupca predkladá pri prvom nástupe žiaka do školy a po každom prerušení dochádzky v trvaní 3 a viac po sebe nasledujúcich kalendárnych dní Vyhlásenie o bezpríznakovosti.
5. V prípade, že je u žiaka podozrenie na COVID-19 (bol v úzkom kontakte s osobou pozitívnou na COVID-19) rodič/zákonný zástupca bezodkladne o tom informuje triedneho učiteľa alebo riaditeľku školy, aby mohli prijať sprísnené hygienicko-epidemiologické opatrenia.
6. Povinnosťou rodiča/zákonného zástupcu je aj bezodkladné nahlásenie karantény triednemu učiteľovi alebo riaditeľke školy, ak bola žiakovi nariadená všeobecným lekárom pre deti a dorast alebo regionálnym úradom verejného zdravotníctva. Žiak v tomto prípade nemôže navštevovať školu.
7. V prípade, že je u žiaka potvrdené ochorenie na COVID-19, rodič/zákonný zástupca bezodkladne o tom informuje triedneho učiteľa alebo riaditeľku školy, aby mohli byť obratom identifikované úzke kontakty žiaka za 2 dni pred jeho testovaním.

Vážení rodičia, zamestnanci, milí žiaci,

verím, že rešpektovaním školského COVID AUTOMATU minimalizujeme šírenie ochorenia COVID-19 v našej škole a žiaci budú čo najviac na prezenčnom vzdelávaní.

S úctou Mgr. Iveta Tomášová, rš

V Župkove dňa 23. 8. 2021